A Bizottság 2106/2001/EK rendelete

(2001. október 26.)

egyes Lettországból származó feldolgozott mezőgazdasági termékeknek az Európai Közösségbe történő behozatalára alkalmazandó vámkontingensek felfüggesztéséről és megnyitásáról, valamint az 1477/2000/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2580/2000/EK rendelettel [1] módosított, a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról szóló, 1993. december 6-i 3448/93/EK tanácsi rendeletre [2] és különösen annak 7. cikke (2) bekezdésére,

tekintettel az egyrészről az Európai Közösségek és az Európai Unió keretében fellépő tagállamai, másrészről a Lett Köztársaság közötti társulás létesítéséről szóló megállapodás [3] 2. jegyzőkönyvére és különösen annak 1. és 2. cikkére,

mivel:

(1) A 2906/2000/EK bizottsági rendelet [4] megnyitotta a 2001. évre a Lettországból származó termékek Közösségbe történő behozatalára alkalmazandó vámkontingenseket.

(2) Az 1700/2001/EK rendelettel [5] módosított 1477/2000/EK bizottsági rendelet [6] megállapítja az Európa-megállapodások keretében a 3448/93/EK tanácsi rendelet hatálya alá tartozó árucikkeknek a Közösségbe való behozatalára 2000. július 1-jétől alkalmazandó csökkentett mezőgazdasági alkotóelemeket és kiegészítő vámokat.

(3) Az EU-Lettország Társulási Tanács 2001. október 2-i 7/2001 sz. határozata módosította az Európa-megállapodás 2. jegyzőkönyvét. Az említett határozat módosítja a vámkontingensek mennyiségét és a csökkentett mezőgazdasági alkotóelemek és kiegészítő vámok kiszámításának rendszerét. A határozat 2001. december 1-jén lép hatályba.

(4) Helyénvaló a 2906/2000/EK rendelet által megnyitott kontingensek felfüggesztése, és a 2. jegyzőkönyv I. mellékletében előírt új éves kontingensek megnyitása. Mivel ezeket az éves kontingenseket nem lehet 2001. december 1. előtt megnyitni, helyénvaló azokat a 2001. évre az eltelt idő arányában csökkenteni. Helyénvaló ugyanakkor az 1477/2000/EK rendeletben megállapított csökkentett mezőgazdasági alkotóelemek és kiegészítő vámok eltörlése.

(5) A legutóbb a 993/2001/EK rendelettel [7] módosított, a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet [8] szabályozza a szabad forgalomba bocsátáshoz benyújtott vámáru-nyilatkozatok elfogadásának időrendi sorrendjében történő felhasználásra szánt vámkontingensek kezelését.

(6) Az e rendeletben előírt intézkedések összhangban vannak a Szerződés I. mellékletében nem szereplő feldolgozott mezőgazdasági termékek kereskedelmére vonatkozó horizontális kérdésekkel foglalkozó irányítóbizottság véleményével,

ELFOGADTA EZT A RENDELETET:

1. cikk

A 2906/2000/EK rendelet III. mellékletével megnyitott vámkontingensek alkalmazását 2001. december 1-jétől fel kell függeszteni.

A Lettországból származó termékekre az e rendelet mellékletében meghatározott közösségi vámkontingenseknek minden évben január 1-jétől december 31-ig állnak nyitva. A 2001. évre vonatkozóan 2001. december 1-jétől 31-ig állnak nyitva.

2. cikk

Az 1477/2000/EK rendelet 2. cikkének nyolcadik bekezdését és a rendelet XVII. és XVIII. mellékletét el kell hagyni.

3. cikk

Az 1. cikkben említett közösségi vámkontingenseket a Bizottság kezeli a 2454/93/EGK rendelet 308a-tól 308c-ig terjedő cikkeinek rendelkezéseivel összhangban.

4. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ezt a rendeletet 2001. december 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2001. október 26-án.

a Bizottság részéről

Erkki Liikanen

a Bizottság tagja

[1] HL L 298., 2000.11.25., 5. o.

[2] HL L 318., 1993.12.20., 18. o.

[3] HL L 26., 1998.2.2., 3. o. Az Európa-megállapodás kereskedelmi vonatkozásainak kiigazításáról szóló jegyzőkönyvvel módosítva (HL L 317., 1999.12.10., 3. o.).

[4] HL L 336., 2000.12.30., 54. o.

[5] HL L 231., 2001.8.29., 6. o.

[6] HL L 171., 2000.7.11., 44. o.

[7] HL L 141., 2001.5.28., 1. o.

[8] HL L 253., 1993.10.11., 1. o.

--------------------------------------------------

MELLÉKLET

A Közösségbe behozott, Lettországból származó árukra vonatkozó kedvezményes vámkontingensek

Sorszám | KN-kód | Megnevezés | A kontingens éves mennyisége (tonnában) | A kontingens korlátai között alkalmazandó vámtétel |

2001. | 2002. és az után |

(1) | (2) | (3) | (4) | (5) | (6) |

09.6535 | ex170490 | Más cukorkaáru, kivéve a 17049010 KN-kód alá tartozó édesgyökér-kivonatot | 83 | 1000 | Mentes |

09.6536 | 180631180632180690 | Csokoládétermék | 167 | 2000 |

09.6537 | 1901901119019019 | Malátakivonat | 47 | 560 |

19019099 | Másféle élelmiszer-készítmények |

09.6538 | 190530 | Édes biscuit; goffri és ostya | 47 | 560 |

09.6513 | 210500 | Fagylalt és más ehető jégkrém, kakaótartalommal is | 83 | 1000 |

09.6545 | 21069098 | Másféle másutt nem említett élelmiszer-készítmény | 133 | 1600 |

09.6546 | 24022090 | Cigaretta dohányból, szegfűszegtartalom nélkül | 83 millió egység | 1000 millió egység | Az LKV 15 %-a |

--------------------------------------------------